Broj: 711-I-341-P-247-19/21-17-12

Zagreb, 29. siječnja 2021.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 27. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Ivana Mijandrušića, općinskog načelnika Općine Gračišće,** na 113. sjednici, održanoj 29. siječnja 2021., donosi sljedeću

**ODLUKU**

1. **Pokreće se postupak protiv dužnosnika Ivana Mijandrušića, općinskog načelnika Općine Gračišće, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva, u danom roku, dostavi pisano očitovanje o utvrđenom neskladu i istom priloži odgovarajuće dokaze potrebne za usklađivanje prijavljene imovine u Izvješćima o imovinskom stanju dužnosnika podnesenim Povjerenstvu i to u Izvješću od 29. travnja 2016. povodom ispravka podataka, 30. kolovoza 2017. povodom ponovnog izbora na istu dužnost, 24. travnja 2918. povodom promjene, 11. ožujka 2019. povodom promjene, 27. siječnja 2020. povodom promjene i 2. ožujka 2020. povodom ispravka podataka te stanja imovine utvrđene u postupku provjere na temelju pribavljenih podataka o imovini dužnosnika, u dijelu izvješća „Podatci o ostalim pokretninama pojedinačne vrijednosti veće od 30.000,00 kn“, koji se odnose na pokretnine – malčer, rotodrljaču i atomizer, stečene u 2016. godini.**
2. **Poziva se dužnosnik Ivan Mijandrušić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Stoga je i Ivan Mijandrušić povodom obnašanja gore navedene dužnosti obvezan postupati sukladno odredbama ZSSI-a.

Uvidom u Registar dužnosnika utvrđeno je da je dužnosnik Ivan Mijandrušić obnašao dužnosti općinskog načelnika Općine Gračišće u mandatu 2013. – 2017. te da istu dužnost obnaša i u aktualnom mandatu, od 29. svibnja 2017.

Povjerenstvo je 30. srpnja 2019. zaprimilo neanonimnu prijavu o mogućem sukobu interesa dužnosnika Ivana Mijandrušića, općinskog načelnika Općine Gračišće. U predmetnoj prijavi se u bitnome navodi da je dužnosnik Mijandrušić iz dobivenih bespovratnih EU sredstava od 113.830,50 kuna, koje je OPG Mijandrušić Ivan dobio preko Agencija za plaćanja u poljoprivredi, ribarstvu i ruralnom razvoju (dalje u tekstu: APPRRR), kupio pokretnine: malčer, rotodrljača, kultivator i atomizer (tj. poljoprivredna mehanizacija), što se vidi iz službenog dokumenta APPRRR-a koje je podnositelj dobio od njih temeljem Zahtjeva za pravo na pristup informacijama, odnosno Procjene poslovnog plana, navodi podnositelj.

Navodi se, nadalje, da je OPG Mijandrušić Ivan priložio APPRRR-u račune za kupnju navedenoga od dobavljača Dobri Max d.o.o. i Entrada d.o.o.

Sukladno zakonskim propisima, EU bespovratna sredstva isplaćuju se tek nakon što se realizira odobreni projekt od nadležnih institucija (u ovom slučaju APPRRR), što znači da je OPG Mijandrušić Ivan svakako kupio navedenu poljoprivrednu mehanizaciju prije druge isplate OPG-u Mijandrušić Ivan koja je napravljena 31. ožujka 2017. godine što se vidi u očitovanju APPRRR-a, ističe podnositelj.

Podnositelj nadalje navodi da je Ivan Mijandrušić 16. listopada 2009. potpisao Ugovor o kreditu preko svog privatnog Obrta za cestovni prijevoz „Promet Mijandrušić” iz Gračišća s „Fondom za razvoj poljoprivrede i agroturizma Istre” u iznosu od 410.882 kuna za nabavku poljoprivredne mehanizacije - traktora, malčera i pluga s priključcima. Da bi dobio ovaj kredit (koji je i realiziran), Obrt za cestovni prijevoz „Mijandrušić Ivan” iz Gračišća iz Mandalenčići 5/a morao je napraviti Poslovni plan nabavke traktora, malčera i traktorskog utovarivača što je isti i napravio u prosincu 2008. godine, navodi.

Ističe da malčer koji je OPG Mijandrušić kupio bespovratnim EU sredstvima od 113.830.50 kuna preko APPRRR-a dobvenim u dvije rate 2016. i 2017. godine vrijedi oko 100.000,00 kuna.

Povjerenstvo je 8. kolovoza 2019. zaprimilo dopunu prijave u kojoj se u bitnome navode trenutne cijene na tržištu za uređaje: rotodrljače, kultivatora i atomizera.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Izvješće o imovinskom stanju dužnosnika se sukladno članku 8. stavku 9. ZSSI-a podnosi na obrascu čiji oblik i sadržaj propisuje Povjerenstvo. Člankom 8. stavkom 3. ZSSI-a propisana je obveza dužnosnika, koji su na izborima ponovno izabrani na istu dužnost, da u roku od 30 dana od stupanja na ovu dužnost podnesu izvješće Povjerenstvu o svojoj imovini.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti.

Sukladno odredbi članka 20. stavka 3. ZSSI-a, obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Na temelju članka 8. stavka 7. podstavka 2. ZSSI-a, podaci o imovini koje je dužnosnik dužan prijaviti u izvješću o imovinskom stanju obuhvaćaju i podatke o pokretninama veće vrijednosti. Sukladno odredbi članka 8. stavka 8. ZSSI-a, pod pokretninama veće vrijednosti iz stavka 7. podstavka 2. ovog članka podrazumijevaju se vozila, plovila, zrakoplovi, radni strojevi, lovačko oružje, umjetnine, nakit, drugi predmeti osobne uporabne vrijednosti, vrijednosni papiri, životinje i druge stečene pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona. Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Sukladno članku 26. ZSSI-a, ako dužnosnik ne dostavi Povjerenstvu pisano očitovanje iz članka 26. ovog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ovog Zakona te će o tom obavijestiti nadležna državna tijela.

Sukladno članku 26. ZSSI-a, Povjerenstvo je Zaključkom broj: 711-I-1865-P-247-19/20-14-18 od 23. prosinca 2020. pozvalo dužnosnika da u roku od 15 dana od primitka Zaključka dostavi pisano očitovanje s potrebnim dokazima u kojem će pojasniti utvrđeni nesklad između imovine prijavljene Povjerenstvu i stanja imovine kako proizlazi iz podataka prikupljenih od nadležnih tijela.

Na gore navedeni Zaključak dužnosnik je 12. siječnja 2021. dostavio pisano očitovanje, zaprimljeno pod brojem: 711-U-145-P-247-19/21-16-5, u kojem je u bitnom naveo da je u izvješćima o imovinskom stanju prijavio primitak nepovratnih sredstava temeljem kojih su kupljeni predmetni poljoprivredni strojevi.

Navodi da je smatrao da je pravilno ispunio svoju obvezu i sve potrebne rubrike te izjavio da ostale pokretnine ne postoje smatrajući da je navedenu imovinu već jednom prijavio u vidu novčanog iznosa te da bi ponovo iskazivanje tim novcem kupljenih pokretnina zapravo bilo dvostruko iskazivanje jedne te iste imovine.

Napominje da nadležno državno tijelo (APPRRR) kontrolira i nadzire korištenje dobivenih sredstava prema svojim pravilima i svojim rokovima, dakle prihod koji je tako primljen, kao i sredstva njime kupljena, već su podložna drugom obliku državnog nadzora te ukoliko bilo koji postupak nije po propisima, Agencija automatski raskida ugovor i korisnik mora vratiti sva primljena sredstva. Dakle, nije ništa neprijavljeno, već je prijavljen prihod, kao i kupovina strojeva, koja je pod kontrolom Agencije za plaćanje.

Budući da u bilo kakvim uputama, odlukama i mišljenjima Povjerenstva nije pronašao stajalište kako postupiti u ovakvoj situaciji, tj. prijavljuju li se samo prihodi ili samo pokretnine ili oboje, zauzeo je stajalište da je prijavom dobivenih poticaja ispunio svoju obvezu i da bi dvostrukim prikazivanjem (i poticaj i pokretnine) netočno prijavio svoju imovinu.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Imajući u vidu okolnosti iz navedene prijave protiv dužnosnika, Povjerenstvo u ovom postupku redovite provjere razmatra točnost podataka koje je dužnosnik prijavljivao u izvješćima o imovinskom stanju pokretninama veće vrijednosti. Pritom se provjera točnosti prijavljenih podataka vrši samo za ona izvješća o imovinskom stanju koja su odobrena u prethodnoj provjeri kao potpuno i pravilno popunjena.

Dužnosnik Ivan Mijandrušić podnio je Povjerenstvu sedam izvješća o imovinskom stanju u elektroničkom obliku, i to Izvješće od 19. siječnja 2016. povodom promjene, Izvješće od 29. travnja 2016. povodom ispravka podataka, Izvješće od 30. kolovoza 2017. povodom ponovnog izbora na istu dužnost, Izvješće od 24. travnja 2018. povodom promjene, Izvješće od 11. ožujka 2019. povodom promjene, Izvješće od 27. siječnja 2020. povodom promjene i Izvješće od 2. ožujka 2020. povodom ispravka podataka.

Dužnosnik niti u jednom od navedenih izvješća o imovinskom stanju nije naveo podatke o pokretninama u rubrici „Podaci o ostalim pokretninama pojedinačne vrijednosti veće od 30.000,00 kuna“, odnosno naveo je da iste ne postoje.

Napominje se da je dužnosnik u posebnoj rubrici prijavljivao pokretnine koje se upisuju u javni registar, kao što su osobni automobili, traktori i slično, ali te pokretnine nisu bile predmet ove djelomične redovite provjere.

Na traženje Povjerenstva za dostavom podataka je li dužnosniku Ivanu Mijandrušiću u razdoblju 2016.-2017. APPRRR isplatila sredstva kao potporu OPG-a, u kojem iznosu i za koju namjenu te je li korisnik dostavio dokumentaciju iz koje je vidljivo da je sredstva namjenski utrošio, APPRRR se očitovala dopisom KLASA: 951-03/20-01/0022, URBROJ: 343- 0603/10-20-002.

U očitovanju se navodi da je uvidom u službene evidencije Agencije za plaćanja utvrđeno da je Ivan Mijandrušić, OIB: …………… evidentiran u Upisniku poljoprivrednika kao nositelj obiteljskog poljoprivrednog gospodarstva (OPG) Mijandrušić Ivan, MIBPG: 47109 od 21.01.2003. te da je u navedenom periodu 2016. - 2017. godine OPG Mijandrušić Ivan, MIBPG: 47109 (u daljnjem tekstu Korisnik) bio korisnik mjera poljoprivredne politike i to: mjera izravnih potpora i mjera ruralnog razvoja.

U očitovanju se napominje da izravne potpore čine plaćanja koja se dodjeljuju izravno poljoprivrednicima radi osiguranja stabilnosti poljoprivrednog dohotka, a dodjeljuju se za proizvodnju, uzgoj ili sadnju poljoprivrednih proizvoda, za uzgoj ili držanje stoke, kao i za održavanje poljoprivredne površine u stanju pogodnom za pašu ili uzgoj temeljem Zakona, a na način propisan Pravilnikom o provedbi izravne potpore i IAKS mjera ruralnog razvoja za pojedinu godinu. Ističe se da su u cijelom relevantnom razdoblju za koje je postavljen upit bili propisani istovjetni osnovni uvjeti za izravne potpore.

Navodi se da je od strane APPRRR Korisniku OPG Mijandrušić Ivan u vremenskom periodu od 1. siječnja 2016. do 31. prosinca 2017. isplaćen iznos od 36.039,03 kn potpora prema odobrenim Jedinstvenim zahtjevima za 2015., 2016. i 2017. godinu.

Nadalje, navodi se da je, osim mjera izravne potpore, OPG Mijandrušić Ivan, MIBPG: 47109 korisnik i mjera ruralnog razvoja definiranih Programom ruralnog razvoja Republike Hrvatske za razdoblje 2014. - 2020. Navodi se kako je ovaj korisnik 10. srpnja 2015. podnio Zahtjev za potporu na 1. Natječaj za provedbu podmjere 6.3. „Potpora razvoju malih poljoprivrednih gospodarstava“ provedba tipa operacije 6.3.1. „Potpora razvoju malih poljoprivrednih gospodarstava“ te da je temeljem tog zahtjeva istom korisniku odobrena potpora te je 24. svibnja 2016. izdana Odluka o dodijeli sredstava s odobrenim iznosom potpore od 113.830,50 kn. Dodaje se da je navedena potpora isplaćena Korisniku u dvije rate po 56.915,25 kn i to sukladno Odluci o isplati prve rate od 26. srpnja 2016. te sukladno Odluci o isplati druge (konačne) rate od 23. ožujka 2017.

U očitovanju se ističe da su aktivnosti za koje je Korisnik dobio poticaje sljedeće: kupnja malčera MUTHING MODEL MUL 200; kupnja rotodrljače MASCHIO DL 2000; kupnja motokultivatora MK ADRIA 046LD 435-RECOIL; kupnja atomizera SAE 400 TURBOMATIC; konzultantske usluge izrade poslovnog plana i usluge savjetovanja tijekom provedbe projekta. Pritom se ističe da je, za isplatu druge (konačne) rate Korisnik morao dostaviti dokaz da su sve aktivnosti iz poslovnog plana realizirane te da je doista uz Zahtjev za isplatu Korisnik dostavio račune kao dokaz provedbe navedenih aktivnosti za koje mu je odobrena potpora. Međutim, navedeni računi nisu priloženi u dostavljenoj dokumentaciji.

U očitovanju APPRRR zaključuje se da je Ivanu Mijandrušiću, OIB: …………….. u razdoblju 2016.-2017. isplatila ukupno 149.869,53 kn potpora.

Povjerenstvo je utvrdilo da je Odlukom o dodjeli sredstava KLASA: 440-12/15-06- 03/0679, URBROJ: 343-0804-16- 004 od 24. svibnja 2016. definirano da je Korisnik dužan započeti provedbu planiranih aktivnosti za koje je dodijeljena potpora u roku od 9 mjeseci od donošenja iste Odluke, a da je konačni zahtjev za isplatu obvezan podnijeti nakon provedenih aktivnosti.

Ujedno, uvidom u Odluku o isplati KLASA: 440-12/15-06-03/0679, URBROJ: 343- 0802/01-17-009 od 23.03.2017. utvrđeno je da je Korisnik OPG Mijandrušić Ivan zahtjev za isplatu druge (konačne) rate podnio 19. prosinca 2016.

Temeljem navedenog, Povjerenstvo je zaključilo da je dužnosnik, kao nositelj OPG Mijandrušić Ivan kupio, odnosno stekao gore navedene strojeve najkasnije neposredno prije podnošenja zahtjeva za druge (konačne) rate odnosno prije kraja 2016., a možda ih je stekao već u vrijeme podnošenja Zahtjeva za potporu, odnosno već u 2015. ili prije.

Povjerenstvo je izvršilo uvid u račune koje je dužnosnik Ivan Mijandrušić priložio uz svoje očitovanje, a utvrđeno je da je 1. rujna 2016. od prodavatelja Entrada d.o.o. za cijenu u iznosu 17.555,86 kn kupio poljoprivredni stroj MK ADRIA 04 6LD 435-RECOIL; zatim je 9. rujna 2016. od prodavatelja Dobri Max d.o.o. za cijenu u iznosu 43.562,50 kn kupio malčer MUTHING MODEL MUL 200, 15. rujna 2016. od prodavatelja Dobri Max d.o.o. za cijenu u iznosu 36.750,00 kn kupio je atomizer SAE 400 TURBOMATIC i 14. listopada 2016. od prodavatelja Dobri Max d.o.o. za cijenu u iznosu 45.000,00 kn kupio je rotodrljaču MASCHIO DL 2000.

Iz prikupljene dokumentacije proizlazi da je vrijednost navedenih poljoprivrednih strojeva koje je trebao prijaviti, osim motokultivatora, i to kada se u vrijednost ne bi uračunavao iznos poreza, pojedinačno iznad 30.000,00 kuna.

Iznova se napominje da, ukoliko dužnosnici tijekom mandata steknu određenu pokretnu stvar veće vrijednosti, dužni su stjecanje iste prijaviti u istoj godini, te prijavljuju vrijednost iste stvari sukladno njenoj kupoprodajnoj cijeni. Ujedno, i u nadalje podnesenim izvješćima o imovinskom stanju dužni prijaviti ove pokretnine ukoliko su i dalje u njihovu vlasništvu.

Pritom se napominje da OPG nema vlastiti OIB, već je to OIB njegova nositelja koji stječe prava i obveze u ime OPG-a te da shodno tome OPG nije pravna osoba odnosno nema pravni subjektivitet u punom smislu, već se radi o jednom od zakonom predviđenih organizacijskih oblika pod kojim najmanje jedna fizička osoba, kao nositelj (te eventualne daljnje fizičke osobe kao članovi) mogu obavljati poljoprivrednu i eventualno određenu sekundarnu djelatnost radi ostvarivanja prihoda.

Stoga se pokretnine koje je stekao nositelj radi obavljanja djelatnosti OPG-a smatraju imovinom nositelja OPG-a, pa ukoliko je dužnosnik nositelj OPG-a, tada je dužnosnik dužan u izvješću o imovinskom stanju prijaviti pokretnine koje se upisuju u javni registar te druge pokretnine veće vrijednosti, nabavljene radi obavljanja djelatnosti toga OPG-a.

Slijedom navedenog, usporedbom podataka iz navedenih Izvješća o imovinskom stanju dužnosnika, i to u Izvješću od 29. travnja 2016. povodom ispravka podataka, 30. kolovoza 2017. povodom ponovnog izbora na istu dužnost, 24. travnja 2018. povodom promjene , 11. ožujka 2019. povodom promjene, 27. siječnja 2020. povodom promjene i 2. ožujka 2020. povodom ispravka podataka te stanja imovine u pogledu pokretnina - malčera, rotodrljače, atomizera i kultivatora, stečenih u 2016., utvrđen je nesklad između prijavljenih podataka i podataka utvrđenih u postupku u pogledu pokretnina vrijednosti veće od 30.000,00 kuna, i to na način da je nesklad nastao propustom dužnosnika da iste prijavi istekom roka za prijavu ove imovine krajem 2016.

Povjerenstvo ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenim Izvješćima o imovinskom stanju u smislu članka 26. i 27. ZSSI-a znači da bi dužnosnik trebao dokazati da je njegovo stvarno imovinsko stanje onakvo kakvim ga je prikazao u podnesenim Izvješćima o imovinskom stanju, a da podaci koje je utvrdilo Povjerenstvo, odnosno koji proizlaze iz pribavljene dokumentacije nadležnih tijela, ne prikazuju stvarno stanje.

Slijedom navedenog, Povjerenstvo je na temelju članka 27. ZSSI-a donijelo odluku da se pokreće postupak protiv dužnosnika Ivana Mijandrušića zbog moguće povrede odredbi članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku dostavi pisano očitovanje o utvrđenom neskladu i istom priloži odgovarajuće dokaze potrebne za usklađivanje prijavljene imovine u Izvješćima o imovinskom stanju dužnosnika podnesenim Povjerenstvu, i to u Izvješću od 29. travnja 2016. povodom ispravka podataka, 30. kolovoza 2017. povodom ponovnog izbora na istu dužnost, 24. travnja 2018. povodom promjene, 11. ožujka 2019. povodom promjene, 27. siječnja 2020. povodom promjene i 2. ožujka 2020. povodom ispravka podataka te stanja imovine utvrđene u postupku provjere na temelju pribavljenih podataka o imovini dužnosnika, u dijelu izvješća „Podatci o ostalim pokretninama pojedinačne vrijednosti veće od 30.000,00 kn“, koji se odnose na pokretnine – malčer, rotodrljaču i atomizer, stečene u 2016. godini.

Stoga je Povjerenstvo donijelo odluku kao u točki I. izreke.

Sukladno odredbi članka 39. stavka 3. ZSSI-a, u točki II. izreke poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ivan Mijandrušić, elektroničkom dostavom
2. Objava na internetskoj stranici Povjerenstva
3. Pismohrana